b"\n_START_ARTICLE_\nBoris Kobal\n_START_SECTION_\n\xc5\xbdivljenje\n_START_PARAGRAPH_\nBoris se je rodil o\xc4\x8detu Silviju, ki je bil igralec, in materi Mariji, rojeni Ter\xc4\x8di\xc4\x8d. Med letoma 1961 in 1965 je obiskoval osnovno \xc5\xa1olo v Trstu, nato pa se je vpisal v ni\xc5\xbejo srednjo \xc5\xa1olo sv. Cirila in Metoda, ki jo je obiskoval med letoma 1965 in 1969. Po kon\xc4\x8dani ni\xc5\xbeji srednji \xc5\xa1oli se je vpisal na u\xc4\x8ditelji\xc5\xa1\xc4\x8de Antona Martina Slom\xc5\xa1ka, kjer je maturiral leta 1974. Po kon\xc4\x8danem u\xc4\x8ditelji\xc5\xa1\xc4\x8du je od\xc5\xa1el na \xc5\xa1tudij re\xc5\xbeije na ljubljansko AGRFT, kjer je diplomiral z re\xc5\xbeijo Ruzantejeve Moschete. Kasneje je re\xc5\xbeiral v ve\xc4\x8d slovenskih gledali\xc5\xa1\xc4\x8dih, bil pa je tudi re\xc5\xbeiser in igralec v televizijski satiri\xc4\x8dni oddaji TV Poper. V Sloveniji ima Boris Kobal od leta 1984 status svobodnega umetnika, v Italiji pa status svobodnega delavca. Zadnja leta igra v nekaj stand-up predstavah, med njimi Staro za novo in Pismo Rosno! Vsega je kriv po\xc5\xa1tar. Do februarja 2019 je bil direktor \xc5\xa0entjakobskega gledali\xc5\xa1\xc4\x8da Ljubljana, dokler ni bil odstavljen zaradi afere s plagiatom.\n_START_SECTION_\nTelevizija\n_START_PARAGRAPH_\nLeta 2012 je bil kapetan rde\xc4\x8de ekipe v oddaji Moja Slovenija na Televiziji Slovenija, leta 2015 pa je z Nino Osenar vodil oddajo Ne se hecat'.\n_START_SECTION_\nPlagiatorstvo\n_START_PARAGRAPH_\nLeta 2017 se je s komedijo Profesionalci espe, za katero naj bi navdih dobil v italijanski \xc4\x8drni kroniki, prijavil na razpis za izvirno komedijo - \xc5\xbdlahtno komedijsko pero 2017, kjer je bilo delo uvr\xc5\xa1\xc4\x8deno med tri najkakovostnej\xc5\xa1a nova besedila. Kot tako jo je celjsko gledali\xc5\xa1\xc4\x8de novembra 2018 tudi postavilo na oder. Po opozorilih so v januarju 2019 ugotovili, da gre pri komediji za o\xc4\x8diten plagiat dela La prova generale italijanskega avtorja Alda Nicolaja. Celjsko gledali\xc5\xa1\xc4\x8de je komedijo umaknilo iz sporeda, dedi\xc4\x8dem Alda Nicolaja so pla\xc4\x8dali tantieme, Kobala pa kazensko ovadili zaradi povzro\xc4\x8ditve velike gospodarske \xc5\xa1kode (15 odpovedanih predstav, od\xc5\xa1kodnina za \xc5\xbee izvedene predstave, trinajst tiso\xc4\x8d evrov bruto honorarja ...)._NEWLINE_Za dejanje se je opravi\xc4\x8dil in izjavil, da sprejema odgovornost."